Näkövammaisten kirjastoyhdistys ry
Toimintasuunnitelma vuodelle 2025

1. Toiminnan tarkoitus ja toimintamuodot
Näkövammaisten kirjastoyhdistys ry:n tarkoitus on sääntöjensä mukaisesti edistää näkövammaisten kirjallisuusharrastusta, vaikuttaa näkövammaisten kirjastopalvelujen ja saavutettavan kirjallisuuden saatavuuteen, laatuun ja kehittämiseen sekä seurata tiedonvälitystekniikan kehittymistä. Yhdistys tekee yhteistyötä Näkövammaisten Kulttuuripalvelu ry:n ja Saavutettavuuskirjasto Celian sekä muiden toiminnan tarkoitusta edistävien tahojen kanssa. Lisäksi yhdistys tekee edunvalvontaa toimintansa tarkoituksen toteutumiseksi. Tarkoituksen toteuttamiseksi yhdistys:
- tukee taloudellisesti näkövammaisten kirjallisuusharrastusta 
- harjoittaa julkaisu- ja tiedotustoimintaa 
- järjestää kurssi- ja kerhotoimintaa
- tukee kirjastoalan tutkimusta ja koulutusta
- tukee näkövammaisten kirjastopalvelujen ja saavutettavan kirjallisuuden saatavuutta sekä laatua edistävää toimintaa.
Toimintavuosi on yhdistyksen 136:s. Yhdistys on Näkövammaisten liiton  jäsen.

2. Vaikuttamistyö
2.1. Saavutettavuuskirjasto Celia
Yhdistys seuraa Saavutettavuuskirjasto Celian toimintaa, arvioi palvelujen toimivuutta näkövammaisten asiakkaiden kannalta ja ottaa kantaa kirjaston toiminnan muutoksiin. Yhdistys seuraa erityisesti opetus- ja kulttuuriministeriön virastouudistuksen vaikutuksia Celian asemaan.
Yhdistys tukee Näkövammaisten liiton alueyhdistyksiä Celia-kirjaston asiakkaiden siirtämiseksi muiden lainaustapojen käyttäjiksi. 
Työtä tehdään yhdessä Näkövammaisten liiton, Näkövammaisten Kulttuuripalvelun ja Förbundet Finlands Svenska Synskadaden kanssa. Saavutettavuuskirjasto Celian johtokuntaan yhdistyksen edustajana toimikaudella 1.1.2023 - 31.12.2026 toimii Ari Lahtinen. Johtokunnan asetti opetus- ja kulttuuriministeriö.

2.2. Kaupallinen äänikirjatarjonta
Yhdistys jatkaa vaikuttamistyötä kaupallisten äänikirjapalveluiden saavutettavuuden parantamiseksi. Yhdistys on mukana Laurin Kirja -äänikirjapalkinnon jakamisessa yhdessä Näkövammaisten Kulttuuripalvelun ja Näkövammaisten liiton kanssa. Palkinto jaetaan joka toinen vuosi suomalaisen kirjallisuuden päivänä 10. lokakuuta. Seuraavan kerran palkinto jaetaan vuonna 2026. 

2.3 Suomen Daisy-konsortio
Daisy on saavutettava julkaisustandardi, jota kehitetään kansainvälisenä yhteistyönä. Suomen Daisy-konsortio (SDK) edistää Daisyn tunnettuutta ja kehitystä sekä tarjoaa kanavan uusimman kansainvälisen Daisy-tiedon saamiseksi. Yhdistys jatkaa konsortion jäsenenä.

2.4 Edustus Näkövammaisten liitto ry:n valtuustossa
Yhdistys on Näkövammaisten liiton  jäsen. Vuosikokouksen päätöksellä toimikaudella 2024-2028 yhdistyksen valtuutettuna Näkövammaisten liitto ry:n valtuustossa jatkaa Markku Vaittinen ja hänen varavaltuutettunaan Ari Lahtinen.

3. Avustustoiminta ja yhteishankkeet
3.1. Apurahat ja avustukset
Yhdistyksen toimintaan kuuluu näkövammaisten kirjoittamisharrastusten ja julkaisutoiminnan tukeminen jakamalla hakemusten perusteella apurahoja sekä tarjoamalla taloudellista tukea kirjastoalan tutkimukseen ja koulutukseen. Apurahoista tiedotetaan näkövammaisyhteisön lehdissä ja verkossa. Hakijoille tarjotaan yhdistyksen verkkosivuilla hakemista helpottava lomake.
Yhdistys tukee Näkövammaisten Kulttuuripalvelu ry:n toimintaa avustuksilla. Avustuksilla Näkövammaisten Kulttuuripalvelu muun muassa maksaa palkkioita Kajastus-blogiin kirjoittaville näkövammaisille, järjestää kirjailijavierailuja sekä tuottaa ja tukee muuta kulttuuritoimintaa.
Tulevana vuonna avustuskohteita haetaan aktiivisesti lisää.

3.2. Yhteistyö näkövammaisyhteisön kanssa
Yhdistys toimii yhteistyössä näkövammaisjärjestöjen kanssa kirjallisuuteen liittyvien kulttuuritapahtumien järjestämiseksi. Yhdistys tukee Näkövammaisten Kulttuuripalvelu ry:n ja muiden näkövammaisyhdistysten kirjallisuustoimintaa sekä työtä saavutettavuuden ja osallisuuden parantamiseksi. Yhteistyötä tehdään myös Näkövammaisten liiton kanssa muun muassa vapaaehtoisskannaajien käyttämän jakelualustan kehittämistyössä.

4. Viestintä
Viestinnän tarkoituksena on lisätä yhdistyksen tunnettuutta ja parantaa edellytyksiä näkövammaisten ihmisten tiedonsaantiin ja osallisuuteen. Yhdistys tiedottaa ajankohtaisista asioista verkkosivuillaan osoitteessa nky.fi. Jäsenille lähetetään vuosittain yksi tai kaksi jäsenkirjettä mustavalkoisena, pistekirjoituksella tai sähköisesti. Yhdistys ottaa käyttöönsä Näkövammaisten liiton uudistetun jäsenrekisterin vuoden 2025 aikana.

5. Hallinto
5.1. Hallitus ja toimikunnat
Yhdistyksen hallitukseen kuuluu puheenjohtaja ja kuusi varsinaista jäsentä, joista vuosittain on erovuorossa kolme. Hallitus voi asettaa tarpeen mukaan toimikuntia ja työryhmiä suunnittelemaan ja toteuttamaan toimintaa.
5.2. Talous
Yhdistys rahoittaa toimintansa ensisijaisesti kassavaroilla ja sijoitusomaisuuden tuotoilla. Tilikauden 2025 talousarviossa varsinaisen toiminnan kulujäämäksi on arvioitu noin 110 000 euroa (ed.v. 85 350 euroa). Kun nettotuotot on arvioitu 80 000 euroksi (80 000 euroa) kuluvan tilikauden alijäämäksi/rahoitusvajeeksi muodostuu noin 10 000 euroa (5 350 euroa).
Vuonna 2025 laaditaan yhdistykselle uusi sijoituspolitiikka.

6. Vuoden 2025 tulostavoitteet
1. Tuetaan Näkövammaisten Kulttuuripalvelu ry:n toimintaa. Avustuksilla maksetaan muun muassa palkkioita Kajastus-blogin näkövammaisille kirjoittajille sekä tuetaan kirjailijavierailutilaisuuksia ja muuta kirjallisuuteen liittyvää toimintaa.
2. Seurataan yhdessä Näkövammaisten Kulttuuripalvelun ja Näkövammaisten liiton kanssa kaupallisten elektronisen ja äänikirjatuotannon saavutettavuutta ja laatua sekä osallistutaan kehitystyöhön esimerkiksi olemalla mukana Laurin Kirja -äänikirjapalkinnon jakamisessa joka toinen vuosi. 
3. Etsitään aktiivisesti uusia avustuskohteita muun muassa lähestymällä itse mahdollisia avustuskohteita sekä parantamalla näkyvyyttä kohderyhmän tavoittavilla kanavilla.
4. Lisätään yhdistyksen nettisivuille uutta sisältöä. 
5. Julkaistaan yksi tai kaksi jäsenkirjettä mustavalkoisena, pistekirjoituksella ja sähköisesti.
6.Tilikauden alijäämä/rahoitusvaje katetaan kassavaroilla, osingoilla ja tarvittaessa sijoitusomaisuuden myynnillä. Yhdistykselle laaditaan uusi sijoituspolitiikka.